Κωνσταντίνος Τασούλας

Ο Κωνσταντίνος Τασούλας (Ιωάννινα, 17 Ιουλίου 1959) είναι Έλληνας πολιτικός, δικηγόρος και πρόεδρος της Ελληνικής Δημοκρατίας από τις 13 Μαρτίου 2025. Διετέλεσε πρόεδρος της Βουλής των Ελλήνων από το 2019 έως το 2025 και βουλευτής Ιωαννίνων της Νέας Δημοκρατίας από το 2000 έως το 2025.

Σπούδασε νομική και εργάστηκε τη δεκαετία του '80 ως γραμματέας του Ευάγγελου Αβέρωφ. Τη δεκαετία του '90 εκλέχτηκε δημοτικός σύμβουλος και έπειτα δήμαρχος Κηφισιάς.  Από τις εκλογές του 2000 εκλεγόταν Βουλευτής Ιωαννίνων (2000-2025), ενώ έχει διατελέσει υφυπουργός Εθνικής Άμυνας στην κυβέρνηση Κώστα Καραμανλή (2007-2009), καθώς και υπουργός Πολιτισμού και Αθλητισμού στην κυβέρνηση Σαμαρά (2014-2015). Όταν ήταν βουλευτής, κατηγορήθηκε για εκβίαση όσο ήταν δήμαρχος, αλλά η Βουλή δεν ήρε τη βουλευτική του ασυλία, με αποτέλεσμα να καταδικαστεί η Ελλάδα στο ΕΔΑΔ για παραβίαση του δικαιώματος σε δίκαιη δίκη. Εκλέχτηκε πρόεδρος της Βουλής το 2019, συγκεντρώνοντας το μεγαλύτερο μέχρι στιγμής αριθμό ψήφων, και ξανά το 2023. Ως πρόεδρος της Βουλής ενεπλάκη στο χειρισμό της υπόθεσης των υποκλοπών, κατά τον οποίο ενέργειές του επικρίθηκαν ως αντισυνταγματικές.

Στις 15 Ιανουαρίου 2025 προτάθηκε από τον πρωθυπουργό Κυριάκο Μητσοτάκη για τη θέση του Προέδρου της Δημοκρατίας και παραιτήθηκε από βουλευτής. Στις 12 Φεβρουαρίου 2025 εξελέγη Πρόεδρος της Ελληνικής Δημοκρατίας από τη Βουλή των Ελλήνων στην τέταρτη ψηψοφορία με 160 ψήφους.

 Βιογραφικά στοιχεία 
Γεννήθηκε το 1959 στα Ιωάννινα και ήταν γιος του φιλόλογου Αναστάσιου Τασούλα και της Βασιλικής Μάντζου, κόρης του Κώστα Μάντζου, εργολάβου και κομματάρχη του Ευαγγέλου Αβέρωφ από το 1946. Ο πατέρας του διετέλεσε νομάρχης τη δεκαετία του 60 και τη δεκαετία του 70, όταν είχε γίνει διευθυντής της Φοιτητικής Εστίας Τοσίτσα στην Κηφισιά, η οικογένειά του εγκαταστάθηκε εκεί. Σπούδασε Νομικά στο Τμήμα Νομικής του Εθνικού και Καποδιστριακού Πανεπιστημίου Αθηνών. Ιδιώτευσε ως δικηγόρος Αθηνών ενώ την περίοδο 1988-1989 εργάστηκε σε δικηγορική εταιρεία του Λονδίνου.

Από το 1981 ως το 1990 ήταν ιδιαίτερος γραμματέας του Ευάγγελου Αβέρωφ-Τοσίτσα, για τον οποίο υπήρξε ο «πολυπόθητος γιος που ποτέ δεν απέκτησε», όπως έγραψε στον πρόλογο ενός βιβλίου του Τασούλα για τον Αβέρωφ το 1993 η κόρη του Αβέρωφ, Τατιάνα. Διατέλεσε επίσης ειδικός σύμβουλος στα Υπουργεία Εθνικής Οικονομίας, Εμπορίου και Γεωργίας την περίοδο 1989-1990, καθώς και πρόεδρος του Οργανισμού Προώθησης Εξαγωγών (Ο.Π.Ε.) από τον Οκτώβριο του 1990 έως τον Σεπτέμβριο του 1993.

Από το 2013 έως το 2014 ήταν πρόεδρος του Ινστιτούτου Δημοκρατίας Κωνσταντίνος Καραμανλής.

Είναι νυμφευμένος με τη δικηγόρο Φανή Σταθοπούλου και έχουν δύο παιδιά, έναν γιο και μια κόρη.

 Πολιτική σταδιοδρομία 
Το 1990 εξελέγη δημοτικός σύμβουλος Κηφισιάς και στις αυτοδιοικητικές εκλογές του 1994 έθεσε υποψηφιότητα για τον δημαρχιακό θώκο στον Δήμο Κηφισιάς, θέση στην οποία εξελέγη παραμένοντας δήμαρχος μέχρι και τη λήξη της θητείας του το 1998. Μετά τη λήξη της θητείας του, στις εθνικές εκλογές του 2000, έθεσε υποψηφιότητα με τη Νέα Δημοκρατία στην περιφέρεια Ιωαννίνων, όπου και εξελέγη βουλευτής. Επανεξελέγη στις εκλογές του 2004, του 2007, του 2009, του Μαΐου 2012, του Ιουνίου 2012, του Ιανουαρίου 2015, του Σεπτεμβρίου 2015, του 2019, του Μαΐου 2023 και του Ιουνίου 2023. 

Υπήρξε, επίσης, αναπληρωτής κοινοβουλευτικός εκπρόσωπος της Νέας Δημοκρατίας (2006-2007) και γραμματέας της Κοινοβουλευτικής Ομάδας του κόμματος (2010). Διετέλεσε υφυπουργός Εθνικής Άμυνας στην κυβέρνηση Κώστα Καραμανλή (2007-2009) καθώς και υπουργός Πολιτισμού και Αθλητισμού στην κυβέρνηση Αντώνη Σαμαρά (2014-2015). Κατά τη διάρκεια της θητείας του ως υπουργός Πολιτισμού χειρίστηκε υποθέσεις που αφορούσαν το Μέγαρο Μουσικής Αθηνών, το ΕΜΣΤ καθώς και το Ελληνικό Κέντρο Κινηματογράφου. Λίγο πριν τα εγκαίνια του ΕΜΣΤ, ζήτησε την παραίτηση της από ίδρυσης διευθύντριας του Μουσείου, Άννας Καφέτση, την οποία -μετά την άρνησή της να παραιτηθεί- απομάκρυνε τοποθετώντας στη θέση της την Κατερίνα Κοσκινά, κίνηση, η οποία προκάλεσε αντιδράσεις από μερίδα του καλλιτεχνικού κόσμου.Κατερίνα Κοσκινά: «Δεν είμαι άνθρωπος που φοβάται», από την εφημερίδα Η Καθημερινή Όσον αφορά το ΕΚΚ, η απόφασή του να διορίσει στην προεδρία του κέντρου τον Χάρη Παπαδόπουλο (ύστερα, όμως, από πρόταση του Δ.Σ. του ΕΚΚ) δημιούργησε αρκετές αντιδράσεις από μερίδα του καλλιτεχνικού κόσμου με αποτέλεσμα να ανακαλέσει την απόφασή του και να παγώσει τη διαδικασία.Και επισήμως ακυβέρνητο, από την εφημερίδα Η ΚαθημερινήΤο σινεμά μας άξιζε καλύτερο υπουργό, από την "εφημερίδα των Συντακτών" Η απόφασή του αυτή προκάλεσε την αντίδραση του Παπαδόπουλου, ο οποίος κατέθεσε εναντίον του Τασούλα μήνυση για το αδίκημα της παράβασης καθήκοντος.Μήνυση εναντίον του Κώστα Τασούλα από τον Χάρη Παπαδόπουλο, από την "Ναυτεμπορική" 

Τον Μάρτιο του 2017 με αφορμή την συμμετοχή του τότε πρωθυπουργού Αλέξη Τσίπρα στα εγκαίνια της έκθεσης για το Νίκο Μπελογιάννη, ο Τασούλας από το βήμα της Βουλής, παρόλο που χαρακτήρισε «σκληρότατο» και ενδεχομένως άδικη πράξη το θάνατο του Μπελογιάννη, διαφώνησε με την άποψη ότι «ο Μπελογιάννης αγωνίστηκε για τη Δημοκρατία» λέγοντας ότι «η επιδίωξη επιβολής κομμουνιστικής δικτατορίας [δε] συνιστά πράξη υπέρ της Δημοκρατίας». Για αυτή του την δήλωση επικρίθηκε από το ΚΚΕ, τον ΣΥΡΙΖΑ και άλλα κόμματα της Αριστεράς.

Στις 31 Οκτωβρίου 2018, ορίστηκε από τον πρόεδρο της Ν.Δ., γενικός εισηγητής του κόμματος για την Συνταγματική Αναθεώρηση.

 Αίτημα άρσης ασυλίας και καταδίκη από το Ευρωπαϊκό Δικαστήριο 
Το 1996, ο Βασίλειος Τσαλκιτζής, εργολάβος και ιδιοκτήτης οικοπέδου στην Κηφισιά, ζήτησε από την πολεοδομία να αυξήσει τη δόμηση κατά 300 τ.μ. (από τα 1.200 τ.μ.) στο οικόπεδο που διατηρούσε και για το οποίο είχε εκδοθεί άδεια ανέγερσης εμπορικού κέντρου. Αν και αρχικά έγινε δεκτή η αίτηση του, δύο μήνες μετά, ο νέος διευθυντής της Πολεοδομίας προχώρησε σε ανάκληση της απόφασης, με αποτέλεσμα ο Τσαλκιτζής να προσφύγει στα δικαστήρια. Τον Νοέμβριο του 2000, ο τελευταίος μήνυσε τον Τασούλα για εκβίαση, ισχυριζόμενος ότι σε κατ' ιδίαν συνάντηση του είχε ζητήσει 70 εκατομμύρια δραχμές προκειμένου, ως δήμαρχος Κηφισιάς, να άρει τον χαρακτηρισμό ως κοινόχρηστου χώρου των 300 τ.μ.

Λόγω της βουλευτικής ιδιότητας του Τασούλα, η υπόθεση συζητήθηκε στην ολομέλεια της Βουλής προκειμένου να αποφασιστεί η άρση ή μη της βουλευτικής ασυλίας, όπως απαιτείται σε τέτοιου είδους περιπτώσεις. Η Βουλή, με απλή πλειοψηφία, αποφάνθηκε να μην άρει τη βουλευτική ασυλία του Τασούλα, καθώς θεωρήθηκε ότι η καθυστέρηση υποβολής της μήνυσης, αλλά και ότι ο Τσαλκιτζής είχε δώσει συνεντεύξεις στα Γιάννενα (εκλογική περιφέρεια του Τασούλα) μαζί με πολιτευτή που δεν είχε καταφέρει να εκλεγεί βουλευτής, φανέρωναν την πολιτική σκοπιμότητα της κίνησής τους. Σύμφωνα με τον ίδιο τον βουλευτή η καθυστέρηση της υποβολής της μήνυσης, αλλά και το περιεχόμενο αυτής, αποδεικνύουν ότι αυτή έγινε για λόγους πρόκλησης πολιτικής βλάβης.

Τον Αύγουστο του 2003 ο Τσαλκιτζής υπέβαλε νέα μήνυση, για την οποία ο αντεισαγγελέας του Αρείου Πάγου γνωμοδότησε ότι αφορούσε την ίδια υπόθεση χωρίς την προσκόμιση νέων στοιχείων. Εν συνεχεία διαβιβάστηκε στη Βουλή, όπου ο Πρόεδρος της Βουλής, Απόστολος Κακλαμάνης, απέρριψε το αίτημα για άρση της ασυλίας χωρίς σύγκληση της Ολομέλειας. Κατά αυτής της απόφασης ο Τσαλκιτζής προσέφυγε στο Ευρωπαϊκό Δικαστήριο Ανθρωπίνων Δικαιωμάτων.Ευρω-φρένο στη βουλευτική ασυλία, από την εφημερίδα Τα Νέα Παράλληλα προσέφυγε με αγωγή αποζημίωσης στα Πολιτικά Δικαστήρια κατά του Τασούλα, τα οποία, όμως, απέρριψαν τις αγωγές του.

Το Ευρωπαϊκό Δικαστήριο Ανθρωπίνων Δικαιωμάτων καταδίκασε την Ελλάδα για παραβίαση του δικαιώματος δίκαιης δίκης (πρόσβαση σε δικαστήριο), θεωρώντας ότι οι καταγγελλόμενες πράξεις του δεν συνδέονταν με την άσκηση του κοινοβουλευτικού του έργου.

 Προεδρία της Βουλής 
Στις 18 Ιουλίου του 2019, εξελέγη πρόεδρος της Βουλής των Ελλήνων συγκεντρώνοντας 283 ψήφους, τις περισσότερες δηλαδή ψήφους που έχουν συγκεντρωθεί ποτέ σε αντίστοιχη διαδικασία. 

Ως πρόεδρος της Βουλής ο Τασούλας ήταν αποδέκτης από τον Αύγουστο του 2022, όταν αποκαλύφθηκε το σκάνδαλο των υποκλοπών, ενημερωτικών επιστολών που έστελνε σχεδόν ανά μήνα ο πρόεδρος της ΑΔΑΕ Χρήστος Ράμμος, προσφερόμενος να παράσχει περαιτέρω ενημέρωση για την υπόθεση στους αρχηγούς των κομμάτων, αλλά ο Τασούλας δεν κάλεσε το Ράμμο ούτε ενημέρωσε σχετικά τον πρόεδρο της Επιτροπής Θεσμών και Διαφάνειας της Βουλής, όπως είχε αρμοδιότητα.

Το Μάιο του 2023, επανεξελέγη με 270 ψήφους πρόεδρος της βραχύβια Βουλής της ΙΘ΄ περιόδου. 

Μετά τις εκλογές του Ιουνίου 2023, εξελέγη για μια ακόμη φορά πρόεδρος της Βουλής της Κ΄ Κοινοβουλευτικής Περιόδου, με 250 ψήφους.

Το Σεπτέμβριο του 2023, μετά την απόφαση του προέδρου της Αρχής Διασφάλισης του Απορρήτου των Επικοινωνιών (ΑΔΑΕ) να συγκαλέσει την ολομέλεια της αρχής για να επιβάλει πρόστιμο 100.000 ευρώ στην ΕΥΠ για την άρνηση των επικεφαλής της να συνεργαστούν με τους ελεγκτές της ΑΔΑΕ όσον αφορά το σκάνδαλο των παρακολουθήσεων, ο Τασούλας συγκάλεσε μία μέρα πριν τη συνεδρίαση της ΑΔΑΕ τη Διάσκεψη των Προέδρων της Βουλής των Ελλήνων για να αντικαταστήσει δύο μέλη της ΑΔΑΕ, η θητεία των οποίων είχε λήξει, και να αναβαθμίσει ένα τρίτο μέλος, η θητεία του οποίου είχε επίσης λήξει, σε αντιπρόεδρο της Αρχής. Όταν στη συνεδρίαση της εικοσιεπταμελούς Διάσκεψης των Προέδρων ψήφισαν υπέρ της τοποθέτησης νέων μελών 16 βουλευτές, 14 βουλευτές της ΝΔ και 2 της Ελληνικής Λύσης, και βουλευτές της αντιπολίτευσης αντέτειναν ότι δεν επαρκούν για να επιτευχθεί η συνταγματικά προβλεπόμενη αυξημένη πλειοψηφία των 3/5 (που ισοδυναμούσε με 16,2), ο Τασούλας στρογγυλοποίησε τον αριθμό προς τα κάτω και απέρριψε αίτημα της αξιωματικής αντιπολίτευσης να ζητηθεί η γνωμοδότηση του Επιστημονικού Συμβουλίου της Βουλής, με αποτέλεσμα μετά τη δημοσίευση του ΦΕΚ τα μεσάνυχτα να αναβληθεί η συνεδρίαση της ΑΔΑΕ. Η ενέργειά του Τασούλα επικρίθηκε από την αντιπολίτευση και από πανεπιστημιακούς καθηγητές Νομικής ως αντισυνταγματική.

Τον Μάρτιο του 2025, την ημέρα της ορκωμοσίας του ως προέδρου της Δημοκρατίας, συγγενείς των θυμάτων του σιδηροδρομικού δυστυχήματος στα Τέμπη το 2023, καθώς και 370 πολίτες, κατέθεσαν μηνυτήρια αναφορά εναντίον του στον Άρειο Πάγο. Τον κατηγορούν για απόκρυψη δικογραφιών πολιτικών προσώπων που είχαν σταλεί στον ίδιο, με την προηγούμενη ιδιότητά του ως προέδρου της Βουλής.

 Πρόεδρος της Ελληνικής Δημοκρατίας 
Εκλογή

Στις 15 Ιανουαρίου 2025, ο Κυριάκος Μητσοτάκης ανακοίνωσε την υποψηφιότητα του Τασούλα για τη θέση του προέδρου της Ελληνικής Δημοκρατίας, ως πρόταση της Νέας Δημοκρατίας. 

Η εκλογή του επιτεύχθηκε στις 12 Φεβρουαρίου, κατά την τέταρτη ψηφοφορία, που διεξήχθη στην Βουλή των Ελλήνων αφού είχαν προηγηθεί 3 αποτυχημένες προσπάθειες.

Ορκίστηκε στις 13 Μαρτίου, ενώπιον της Ολομέλειας της Βουλής των Ελλήνων και ανέλαβε τα καθήκοντά του την ίδια ημέρα, διαδεχόμενος την Κατερίνα Σακελλαροπούλου.

Θητεία
Τον Ιούλιο του 2025 ο Τασούλας απέρριψε αίτημα του πρώην πρωθυπουργού Αλέξη Τσίπρα να δοθούν στη δημοσιότητα τα πρακτικά της συνεδρίασης του συμβουλίου των πολιτικών αρχηγών που πραγματοποιήθηκε στις 6 Ιουλίου 2015, την επομένη του δημοψηφίσματος του 2015, λέγοντας ότι δεν είναι δυνατή η δημοσίευσή τους, επειδή πρόκειται για απόρρητα έγγραφα ενός άτυπου οργάνου. Όταν ο Τσίπρας επεσήμανε ότι είχαν δημοσιευθεί τα πρακτικά του συμβουλίου πολιτικών αρχηγών που είχε λάβει χώρα το 2012, ο Τασούλας απάντησε ότι εκείνη η συνεδρίαση είχε γίνει σε «ευθεία εφαρμογή του Συντάγματος» για το σχηματισμό κυβέρνησης και όχι άτυπα για κρίσιμο εθνικό θέμα.

 Τιμητικές διακρίσεις 

 55x55εσ Μεγαλόσταυρος του Τάγματος του Σωτήρος (13 Μαρτίου 2025)
 55x55εσ Μεγαλόσταυρος του Τάγματος της Τιμής (13 Μαρτίου 2025)
 55x55εσ Μεγαλόσταυρος του Τάγματος του Φοίνικος (13 Μαρτίου 2025)

 χωρίς-πλαίσιο|55x55εσ Μέγα Περιδέραιο του Τάγματος του Μακαρίου Γ’ (7 Μαΐου 2025)

 Παραπομπές 

 Εξωτερικοί σύνδεσμοι 
 Προφίλ του Προέδρου της Ελληνικής Δημοκρατίας

Κατηγορία:Πρόεδροι της Βουλής των Ελλήνων
Κατηγορία:Δήμαρχοι Κηφισιάς
Κατηγορία:Βουλευτές Ιωαννίνων
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες υπουργοί Πολιτισμού και Αθλητισμού
Κατηγορία:Έλληνες υφυπουργοί Εθνικής Άμυνας
Κατηγορία:Έλληνες πολιτικοί του 21ου αιώνα
Κατηγορία:Πρόεδροι της Ελληνικής Δημοκρατίας
Κατηγορία:Αρχηγοί ευρωπαϊκών κρατών
Κατηγορία:Ηγέτες εν ενεργεία